**Lyrikbingo – præsentation af de fire digtere**

**Dan Turèll
Født**: 19. marts 1946, København.

**Død:** 15. oktober 1993, København.

Dansk forfatter. Først og fremmest digter men nok mest kendt for sine krimier og for sit alterego Onkel Danny. I rollen som Onkel Danny fortalte han anekdoter, erindringer og røverhistorier med udgangspunkt i sit eget liv og sin opvækst i Vangede nær København.
Flere af Dan Turèlls digte blev indtalt af ham og tilsat musik af Halfdan E.

Læs mere om Dan Turèll på Forfatterweb: <https://forfatterweb.dk/oversigt/turell-dan>

**Halfdan Rasmussen
Født:** 29. januar 1915, København.

**Død:** 2. marts 2002.

Dansk forfatter. Har hovedsageligt skrevet digte og historier for børn og unge.
I et halvt århundrede har han leveret sine muntre rim og remser til et begejstret publikum overalt i kongeriget.

Generationer af børn er vokset op med Halfdans ABC og har glædet sig over hans sproglige påfund. Halfdan Rasmussens børnebøger har fået klassikerstatus. I den muntre genre finder man også de mange samlinger af Tosserier. Det kalder han de populære rim, hvor han på underfundig vis underholder den voksne læser med sine grublerier over livet.

Læs mere om Halfdan Rasmussen på Forfatterweb: <https://forfatterweb.dk/oversigt/rasmussen-halfdan-voksenportraet>

**Benny Andersen**

**Født:**7. november 1929 i Søborg.

Dansk forfatter. Har hovedsageligt skrevet lyrik og noveller. Kendt og elsket for sit musikalske samarbejde med Povl Dissing.

Benny Andersen tilhører den eksklusive gruppe af danske nationaldigtere. Mens folket især kender ham som den lune mand, der i digte og viser hylder nærværet i hverdagen og om lidt er kaffen klar, er det først og fremmest det tidligere, mere eksperimenterende forfatterskab, der kalder på respekt blandt kritikere og forfatterkolleger.

En særlig side af forfatterskabet, der har været kendetegnet fra indgangen af 1970´erne og frem til i dag, har været et udtalt og samvittighedsfuldt samfundsengagement. Et andet politisk samtaleemne, som Benny Andersen har taget under behandling i sit forfatterskab, er flygtninge- og indvandrerpolitikken

Læs mere om Benny Andersen på forfatterweb: <https://forfatterweb.dk/oversigt/zbandersen00>

# Caspar EricFødt: 1987, København.Caspar Eric kan med sin ”pop-poesi” forene det ærlige med det distancerede ironiske. Hans nøgterne referering af den usminket ærlige tankestrøm, med alt hvad den indebærer af politisk ukorrekthed, blandes med den overfladementalitet, som livet gennem sociale medier ofte fremprovokerer. Resultatet bliver et poetisk udtryk, der måske ikke rummer mere end sin blege ligefremhed, men måske alligevel gemmer på en hel generations ensomhed.Caspar Eric er med sin forholdsvist tempofyldte berømmelse efter debuten ”7/11” blevet talerør for sin generation i medierne. I flere sammenhænge har Caspar Eric deltaget i debatter om det at have et handikap, da han selv lever med Cerebral Parese (spastisk lammelse).

# Læs mere om Caspar Eric på Forfatterweb.dk <https://forfatterweb.dk/oversigt/eric-caspar>